Kruiper met kunswerkvereer | News24
Kruiper met kunswerkvereer
ALFRED SEKUNKWE van Kimberley het dié mosaïekkunswerk van Dawid Kruiper op die mure van die Noord-Kaapse wetgewer geskep. Dié kunstenaar gebruik spesiale teëls wat ligter en makliker is om te breek. Sy grootste uitdaging is om die kunswerk driedimensioneel te maak, en die verhouding tussen die oë, neus en ore te vervolmaak. Hy is veral trots op die sonligstrepe wat hy op Kruiper se gesig en lyf bemeester het. Foto: Charné Kemp
WYLE Dawid Kruiper se bydrae om die erfenis van die !Khomani-San te bewaar, is pas met 'n pragtige mosaïek-kunswerk van hom by die Noord-Kaapse wetgewer gehuldig.
Kruiper, wat in 2012 op 'n gevorderde ouderdom in Upington oorlede is, sal ook onthou word vir sy tog in 2004 na die parlement en dae lange gewag om met oudpres. Thabo Mbeki oor die behoud van die San se erfenis en grond te onderhandel.
Hy het die VN in 1994 en 1999 toegespreek oor die regte van inheemse volke.
Kruiper, wat homself ook die Ou Ram genoem het, het sy debuut as rolprentster in Jamie Uys se rolprent The Gods Must Be Crazy II gemaak.
Kruiper se mosaïekportret pryk nou tussen kunswerke van plaaslike en nasionale helde soos Nelson Mandela, Oliver Tambo, Mbeki, Sol Plaatje, Joe Morolong en Phakamisa Mabija.
Terance Ball, 'n raadgewer by die Nasionale Leksikografie-eenheid, het gesê Kruiper het sy taal en kultuur beskerm met alles wat hy gehad het.
"Die Boesmans se kennis van die natuur en veral plante was en is steeds hul intellektuele eiendom.
"Hy het geweier om dit verniet prys te gee. Hy was veral passievol oor die behoud van die taal en om dit aan sy nageslagte te leer."
Die eenheid is besig om die Engelse woordeboek in die Nama-taal te ontwikkel.
Lys Kruiper-Pietersen en Kalai Kruiper, sy dogters, en hul uitgebreide familie het die spesiale geleentheid bygewoon.
Volgens Juanita Beukes, adjunkspeaker, het die wetgewer die kunswerk onthul om Kruiper se nalatenskap te vereer.
"Hy was 'n kampvegter en aktivis, 'n ware seun van die Kalahari-duine.
"Die wetgewer vereer gestorwe helde, wat 'n belangrike rol in die skepping van die demokratiese bestel en menseregte gespeel het, op dié wyse. Ons wil seker maak hulle word nie vergeet nie."
Die Khomani-San het op 21 Maart 1999 sowat 40 000 ha Kalahari-grond gekry as deel van 'n grondeis.
Sowat 25 000 ha daarvan vorm deel van die Kgalagadi-oorgrenspark.
Die Khomani-San het vruggebruik van die grond en volle erfenisregte.
Kruiper en ander afgevaardigdes het later met Mbeki vergader oor die bestuur van die ses San-plase, die uitskiet van die wild en sy erkenning as tradisionele leier. SANparke het onlangs bykomende wild aan die Khomani-San geskenk.